**ZAGREBAČKI ŠPORTSKI SAVEZ**

**P R A V I L N I K**

**O PROVOĐENJU IZBORA ZA TIJELA ZAGREBAČKOG ŠPORTSKOG SAVEZA**

**ZAGREB, travanj 2013. godine**

Na temelju članka 29. Statuta Zagrebačkog športskog saveza Skupština Zagrebačkog športskog saveza, na sjednici održanoj dana \_\_\_\_\_\_\_\_\_ 2013. godine, donijela je

**P R A V I L N I K**

**O PROVOĐENJU IZBORA ZA TIJELA ZAGREBAČKOG ŠPORTSKOG SAVEZA**

**I. TEMELJNE ODREDBE**

**Članak 1.**

Ovim Pravilnikom uređuje se način izbora predsjednika i dopredsjednika, Upravnog odbora i Nadzornog odbora Zagrebačkog športskog saveza (u daljnjem tekstu: Savez).

**Članak 2.**

Redoviti izbori za tijela Saveza održavaju se svake 4 (četiri) godine.

Izvanredni izbori održavaju se po potrebi, sukladno odredbama Statuta i ovoga Pravilnika.

**II. IZBORNO POVJERENSTVO**

**Članak 3.**

Izbore za tijela Saveza provodi Izborno povjerenstvo, koje imenuje Skupština Saveza iz svojih redova.

Izborno povjerenstvo čine predsjednik i dva člana te zamjenik svakom od imenovanih članova.

Za članove Izbornog povjerenstva ne mogu se imenovati osobe koje namjeravaju istaknuti svoju kandidaturu na predstojećim izborima za tijela Saveza.

**Članak 4.**

Izborno povjerenstvo:

* brine za pravilnu pripremu izbora,
* zaprima kandidature i provjerava njihovu valjanost,
* odlučuje o sadržaju glasačkog materijala,
* brine o uručenju glasačkog materijala predstavnicima u Skupštini,
* skrbi o visokim demokratskim standardima provedbe izbora
* utvrđuje i objavljuje rezultate izbora,
* obavlja i druge poslove određene ovim Pravilnikom.

**Članak 5.**

Izborno povjerenstvo brine o nepovredivosti zaprimljenih glasačkih listića nakon tiskanja, zapisnički utvrđuje njihov broj i provjerava urednost uručenja glasačkog materijala predstavnicima u Skupštini, prebrojava glasove koje su dobili pojedini kandidati.

Rad Izbornog povjerenstva je javan.

**III. IZBORNI POSTUPAK**

1. **Izbor predsjednika i dopredsjednika**

**Članak 6.**

Kandidata za predsjednika i dopredsjednika Saveza može istaći svaki punopravni član Saveza.

Kandidat za predsjednika i dopredsjednika mora imati pisanu podršku za kandidaturu od najmanje 10 punopravnih članova Saveza. Svi kandidati svoju pisanu kandidaturu za izbor predsjednika i dopredsjednika Saveza dužni su dostaviti u Stručnu službu Saveza s valjano ovjerenom podrškom kandidature (potpisom predstavnika u Skupštini punopravnog člana Saveza i ovjerenom službenim pečatom punopravnog člana Saveza) te ujedno za predsjednika i s četverogodišnjim planom i programom razvoja sporta u Gradu Zagrebu, najkasnije dvadeset (20) dana prije održavanja redovne ili izvanredne Izborne Skupštine. Nakon pristiglih kandidatura, Stručna služba Saveza će na svojoj mrežnoj stranici javno objaviti kandidate za predsjednika i dopredsjednika te četverogodišnje planove i programe razvoja sporta u Gradu Zagrebu kandidata za predsjednika Saveza.

Podrška punopravnog člana za kandidaturu predsjednika i dopredsjednika iz stavka 2. ovoga članka, znači podršku tog člana Saveza bez obzira na broj svojih predstavnika u Skupštini Saveza, po modelu jedan član Saveza=jedna podrška. Ukoliko član Saveza ima dva predstavnika u Skupštini Saveza te jedan predstavnik u Skupštini podrži jednog kandidata, a drugi predstavnik u Skupštini drugoga kandidata, podrška toga člana Saveza smatrat će se nevažećom.

Ukoliko u prvom krugu glasovanja niti jedan kandidat za predsjednika/dopredsjednika ne dobije natpolovičnu većinu glasova, u drugi krug idu dva kandidata koji su dobili najveći broj glasova. U drugom krugu glasovanja izabran je kandidat koji je dobio veći broj glasova.

**Članak 7.**

Za predsjednika i dopredsjednika Saveza mogu biti izabrane osobe koje udovoljavaju sljedećim uvjetima i kriterijima:

* da je državljanin Republike Hrvatske,
* da je ugledan poslovan ili sportski djelatnik,
* da prihvaća Statut i druge akte Saveza,
* da je član Skupštine
* da udovoljava ostalim uvjetima i kriterijima iz članka 28. stavka 1. Statuta.

**Članak 8.**

Izborno povjerenstvo utvrđuje koji su kandidati za predsjednika odnosno dopredsjednika ispunili uvjete utvrđene Statutom za izbor predsjednika odnosno dopredsjednika.

**Članak 9.**

Odluku o pokretanju postupka isticanja kandidatura za predsjednika i dopredsjednika Saveza donosi Upravni odbor Saveza, kod redovitog izbora, odnosno u slučaju iz stavka 3. ovoga članka podnositelj zahtjeva, zajedno s odlukom o sazivanju izborne sjednice Skupštine najmanje 60 dana prije termina održavanja sjednice, o čemu u daljnjem roku od 8 (osam) dana obavještava/ju pisanim putem članove Saveza.

Svi kandidati svoju pisanu kandidaturu za izbor predsjednika i dopredsjednika Saveza dužni su dostaviti u Stručnu službu Saveza s valjano ovjerenom podrškom kandidature (potpisom predstavnika u Skupštini punopravnog člana Saveza i ovjerenom službenim pečatom punopravnog člana Saveza) te ujedno za predsjednika i s četverogodišnjim planom i programom razvoja sporta u Gradu Zagrebu, najkasnije dvadeset (20) dana prije održavanja redovne ili izvanredne Izborne Skupštine. Kandidatura se dostavlja preporučenom pošiljkom ili neposredno predajom u tajništvo Saveza.

U slučaju da se saziva izvanredna izborna Skupština, a kada nadležno tijelo Skupštine koje je sukladno članku 36. stavku 2. Statuta bilo ovlašteno za sazivanje sjednice Skupštine, istu nije sazvalo u roku od 30 dana od dana zaprimanja zahtjeva, istu će, sukladno članku 37. stavku 4. Statuta, sazvati podnositelj zahtjeva u daljnjem roku od 15 dana osim ako se radi o sazivanju izvanredne izborne sjednice Skupštine, kada podnositelj zahtjeva mora poštivati rokovi i procedure koji se primjenjuju na sazivanje redovne izborne sjednice Skupštine propisane Statutom ili na temelju njega donesenim općim aktima Saveza, a koji se odnose na izbor u tijela Saveza.

**Članak 10.**

Svaki predstavnik u Skupštini može glasovati samo jednim glasačkim listićem i to osobno.

Prije uručivanja glasačkog listića predstavniku u Skupštini, isti se moraju pred svima promiješati te na istima ne smije biti nikakvih vidljivih oštećenja ili oznaka.

Glasovanje se provodi odvojeno za predsjednika odnosno dopredsjednika.

Ako za izbor predsjednika odnosno dopredsjednika ima više kandidata, stavljaju se na listu abecednim redom svojih prezimena.

Predstavnik glasuje osobno iza paravana pripremljenog za glasovanj tako da na glasačkom listiću zaokružuje redni broj ispred imena kandidata za kojeg glasuje.

Glasački listić na kojem je zaokružen redni broj ispred imena većeg broja kandidata, smatra se nevažećim.

Nevažeći je i nepopunjeni glasački listić, odnosno glasački listić koji je tako popunjen da se ne može sa sigurnošću utvrditi za kojeg kandidata je predstavnik glasovao.

Predaja glasačkih listića vrši se u prozirnu glasačku kutiju, a nakon što su prisutni predstavnici predali glasačke listiće, predsjednik objavljuje da je glasovanje završeno, te Izborno povjerenstvo prelazi na utvrđivanje rezultata glasovanja.

Prebrojavanje glasačkih listića provodi se javno, pred predstavnicima Skupštine Saveza.

**Članak 11.**

Ukoliko u prvom krugu glasovanja niti jedan kandidat za predsjednika/dopredsjednika ne dobije natpolovičnu većinu glasova, u drugi krug idu dva kandidata koji su dobili najveći broj glasova. U drugom krugu glasovanja izabran je kandidat koji je dobio veći broj glasova.

**Članak 12.**

Ako niti jedan kandidat za predsjednika odnosno dopredsjednika u glasovanju sukladno odredbama članka 10. i 11. ovoga Pravilnika ne bude izabran, postupak kandidature će se ponoviti sukladno članku 9. ovoga Pravilnika.

1. **Izbor članova Upravnog odbora**

**Članak 13.**

Članove Upravnog odbora, na temelju jedinstvene liste predložene od predsjednika Saveza, bira Skupština Saveza.

Izbor članova Upravnog odbora vrši se tajnim glasovanjem, osim ako Skupština, natpolovičnom većinom glasova svih predstavnika u Skupštini s pravom glasa, donese odluku o izboru članova Upravnog odbora javim glasovanjem.

**Članak 14.**

Glasovanje o kandidatima s jedinstvene liste iz članka 13. ovoga Pravilnika vrši se za svakog kandidata pojedinačno.

Za člana Upravnog odbora izabran je onaj kandidat sa liste koji je dobio natpolovičnu većinu glasova svih predstavnika u Skupštini.

Za kandidate koji nisu dobili potrebnu većinu predsjednik predlaže dopunsku listu kandidata za izbor preostalih članova Upravnog odbora, za koju se ponovno provodi glasovanje.

Za glasovanje o članovima Upravnog odbora, kada se isto provodi tajnim glasovanjem, na odgovarajući se način primjenjuju pravila o načinu glasovanja koja su ovim Pravilnikom utvrđena za predsjednika i dopredsjednika Saveza. Svaki predstavnik u Skupštini na glasačkom listiću zaokružuje onoliki broj kandidata koliko se članova Upravnog odbora bira.

1. **Izbor članova Nadzornog odbora**

**Članak 15.**

Članove Nadzornog odbora bira Skupština glasovanjem, odgovarajućom primjenom pravila o načinu i postupku izbora koja su ovim Pravilnikom utvrđena za izbor članova Upravnog odbora Saveza.

U slučaju tajnog glasovanja, svaki predstavnik u Skupštini na glasačkom listiću zaokružuje onoliki broj kandidata koliko se članova Nadzornog odbora bira.

Za izbor članova Nadzornog odbora mogu biti predloženi samo kandidati punopravnih članova Saveza koji nisu predstavnici u Skupštini Saveza i drugih tijela Saveza, kao i osobe koje nisu zaposlene u Savezu, te kod kojih ne postoje zapreke iz članka 13. Zakona o sportu

Prijedloge za članove Nadzornog odbora dostavljaju članovi Saveza u pisanom obliku u Stručnu službu Saveza 20 dana prije održavanja izborne Skupštine.

**IV. ZAVRŠNE ODREDBE**

**Članak 16.**

Odredbe ovoga Pravilnika tumači Skupština.

**Članak 17.**

Izmjene i dopune ovoga Pravilnika vrši Skupština po postupku i na način njegova donošenja.

**Članak 18.**

Danom stupanja na snagu ovoga Pravilnika, prestaju važiti odredbe Poslovnika o unutarnjem ustrojstvu i radu Skupštine i drugih tijela Zagrebačkog športskog saveza od 23. veljače 2006. godine, a koje se odnose na izbor tijela Saveza te druga pitanja koja se uređuju ovim Pravilnikom.

**Članak 19.**

Ovaj Poslovnik smatra se usvojenim kada se za njega izjasni većina članova Skupštine s pravom glasa, a stupa na snagu i primjenjuje se danom donošenja.

**Broj:**

**Zagreb, Predsjednik**

**Zagrebačkog športskog saveza:**